32011D0333
L 149/12
SLUŽBENI LIST EUROPSKE UNIJE
ODLUKA KOMISIJE
od 7. lipnja 2011.
o utvrđivanju ekoloških mjerila za dodjelu znaka zaštite okoliša EU-a za fotokopirni i grafički papir
(priopćena pod brojem dokumenta C(2011) 3751)
(Tekst značajan za EGP)
(2011/332/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku zaštite okoliša EU-a (1), a posebno njezin članak 8. stavak 2.,
nakon savjetovanja s Odborom Europske unije za znak zaštite okoliša,
budući da:
(1)
Prema Uredbi (EZ) br. 66/2010, znak zaštite okoliša može se dodijeliti proizvodima sa smanjenim utjecajem na okoliš tijekom njihovog cijelog životnog ciklusa.
(2)
U Uredbi (EZ) br. 66/2010 predviđa se utvrđivanje posebnih mjerila za znak zaštite okoliša EU-a prema skupinama proizvoda.
(3)
U Odluci Komisije 1999/554/EZ (2) utvrđena su ekološka mjerila i pripadajući zahtjevi za ocjenjivanje i verifikaciju fotokopirnog i grafičkog papira. Nakon preispitivanja mjerila iz te Odluke, u Odluci Komisije 2002/741/EZ (3) utvrđena su revidirana mjerila koja važe do 30. lipnja 2011.
(4)
Ta su mjerila bila dodatno preispitana u svjetlu tehnološkog razvoja. Na temelju preispitivanja prikladno je izmijeniti definiciju skupine proizvoda i utvrditi nova ekološka mjerila. Ta nova mjerila i s njima povezani zahtjevi za ocjenjivanje i verifikaciju trebali bi vrijediti za razdoblje od četiri godine od dana donošenja ove Odluke.
(5)
Odluku 2002/741/EZ trebalo bi zamijeniti radi jasnoće.
(6)
Proizvođačima za čije je proizvode znak zaštite okoliša za fotokopirni i grafički papir dodijeljen na temelju mjerila iz Odluke 2002/741/EZ trebalo bi osigurati prijelazno razdoblje kako bi imali dovoljno vremena svoje proizvode prilagoditi revidiranim mjerilima i zahtjevima. Proizvođačima bi, također, trebalo omogućiti da podnose zahtjeve na temelju mjerila iz Odluke 2002/741/EZ ili iz ove Odluke do isteka važenja te Odluke.
(7)
Mjere predviđene u ovoj Odluci u skladu su s mišljenjem Odbora osnovanog u skladu s člankom 16. Uredbe (EZ) br. 66/2010,
DONIJELA JE OVU ODLUKU:
Članak 1.
1. Skupina proizvoda „fotokopirni i grafički papir” uključuje neprerađeni, netiskani prazni papir u listovima ili rolama i neprerađeni karton s osnovnom masom do 400 g/m2.
2. Ne uključuje novinski, termoosjetljivi, fotografski i samokopirni papir, papir za pakiranje i omatanje te mirisni papir.
Članak 2.
Za potrebe ove Odluke primjenjuje se sljedeća definicija:
„reciklirana vlakna” znači vlakna preusmjerena iz toka otpada u proizvodnom procesu ili proizvedena u kućanstvima ili trgovačkim, industrijskim i institucionalnim objektima u ulozi konačnih korisnika proizvoda, koja se više ne mogu koristiti u predviđene svrhe. Isključena je ponovna uporaba materijala proizvedenih u procesu i mogućnost oporabe u istom procesu u kojem su proizvedeni (vlastito proizvedeni ili kupljeni papirni otpad).
Članak 3.
Za dodjelu znaka zaštite okoliša EU-a prema Uredbi (EZ) br. 66/2010 artikl fotokopirni i grafički papir mora pripadati skupini proizvoda „fotokopirni i grafički papir” prema definiciji iz članka 1. ove Odluke i mora ispunjavati mjerila i s njima povezane zahtjeve za ocjenjivanje i verifikaciju, određene u Prilogu ovoj Odluci.
Članak 4.
Mjerila za skupinu proizvoda „fotokopirni i grafički papir” i s njima povezani zahtjevi za ocjenjivanje i verifikaciju važe za razdoblje od četiri godine od dana donošenja ove Odluke.
Članak 5.
Za administrativne potrebe skupini proizvoda „fotokopirni i grafički papir” dodjeljuje se šifra „011”.
Članak 6.
Odluka 2002/741/EZ stavlja se izvan snage.
Članak 7.
1. Odstupajući od članka 6., zahtjevi za znak zaštite okoliša EU-a za proizvode koji pripadaju skupini proizvoda „fotokopirni i grafički papir”, podneseni prije dana donošenja ove Odluke, ocjenjuju se u skladu s uvjetima iz Odluke 2002/741/EZ.
2. Zahtjevi za znak zaštite okoliša EU-a za proizvode koji pripadaju skupini proizvoda „fotokopirni i grafički papir”, podneseni od dana donošenja ove Odluke, ali najkasnije do 30. lipnja 2011., mogu se temeljiti na mjerilima iz Odluke 2002/741/EZ ili mjerilima iz ove Odluke.
Ti se zahtjevi ocjenjuju u skladu s mjerilima na kojima se temelje.
3. Ako se znak za zaštitu okoliša dodjeli na temelju zahtjeva koji je ocijenjen u skladu s mjerilima iz Odluke 2002/741/EZ, taj se znak može koristiti 12 mjeseci od dana donošenja ove Odluke.
Članak 8.
Ova je Odluka upućena državama članicama.
Sastavljeno u Bruxellesu 7. lipnja 2011.